b'\n_START_ARTICLE_\nMilan Kamnik\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval na Prevaljah in na Ravnah na Koro\xc5\xa1kem. Na Prevaljah se je izu\xc4\x8dil za stavbnega kleparja, srednjo strojno \xc5\xa1olo pa je kon\xc4\x8dal leta 1978 v Mariboru. Dve leti kasneje se je zaposlil v \xc5\xbdelezarni na Ravnah. Leta 1997 je pridobil status samostojnega kulturnega delavca._NEWLINE_Glasbeno pot je za\xc4\x8del kot pevec v \xc5\xa1olskem zboru na Prevaljah, nadaljeval pa v va\xc5\xa1kem ansamblu, kjer je preigraval svetovne in jugo uspe\xc5\xa1nice. Prav preselitev k mami na Ravne (prej je 14 let \xc5\xbeivel pri teti in starem o\xc4\x8detu) je vplivala na njegovo glasbeno usmeritev. Za\xc4\x8del je poslu\xc5\xa1ati Boba Dylana in mnoge folk izvajalce, ki so bili takrat dosegljivi samo prek tujih radijskih postaj. Takrat je s prijateljem Tonijem Apohalom ustanovil duet Kora, ki so ga mnogi primerjali s sicer mnogo slavnej\xc5\xa1ima Simonom & Garfunklom, kljub temu pa je bil Duo Kora dolga leta poglavje zase na slovenski zabavni sceni._NEWLINE_Milan Kamnik je svoj prvenec Dolina smrti v celoti posnel v Zagrebu in izdal leta 1996 pri mariborski zalo\xc5\xbebi Conan. Znamenita priredba Put another log on the fire Shela Silversteina \xe2\x80\x93 v Milanovem prevodu Pacl gr na ojgn \xe2\x80\x93 je \xc5\xa1e danes ena njegovih najve\xc4\x8djih uspe\xc5\xa1nic. V Libeli\xc4\x8dah in Svetne\xc4\x8di Ga\xc5\xa1per je spisal po literarni predlogi Pre\xc5\xbeihovega Voranca Pot na klop. Drugi album Ibr\xc5\xbenik (Odve\xc4\x8dne\xc5\xbe) je prav tako posnel v zagreb\xc5\xa1kem studiu Eldorado. Tudi tega je v celoti produciral Rista Ibri\xc4\x87, \xc4\x8dlan kantri zasedbe Plava trava zaborava. Vpliv kantrija je sli\xc5\xa1en tudi na tem albumu. Najve\xc4\x8dje uspe\xc5\xa1nice s te plo\xc5\xa1\xc4\x8de so naslovna Ibr\xc5\xbenik, Pot na Koro\xc5\xa1ko, Na de\xc5\xbeeli in Fr\xc5\xa1olnga. Skoraj polovica njegovih pesmi je v koro\xc5\xa1kem nare\xc4\x8dju._NEWLINE_Septembra 2001 izda tretji album Je \xc5\xa1e kdo sre\xc4\x8dnej\xc5\xa1i kje?, na katerem postre\xc5\xbee z novimi uspe\xc5\xa1nicami Vode pa ni, slavospevom Ur\xc5\xa1lji gori, Upanje za bo\xc5\xbei\xc4\x8d in pesmijo iz njegovih zgodnjih za\xc4\x8detkov, ko je \xc5\xa1e delal v \xc5\xbdelezarni Ravne, z naslovom Je \xc5\xa1e kdo sre\xc4\x8dnej\xc5\xa1i kje?._NEWLINE_Februarja 2003, na obletnico smrti Pre\xc5\xbeihovega Voranca, izda album Pre\xc5\xbeih in jaz, ki \xc5\xa1e poglobi vez med pisateljem in Milanom._NEWLINE_V samozalo\xc5\xbebi izda aprila 2004 album Brez nare\xc4\x8dja ni jezika, ki vsebuje tudi skladbo Tiha voda vejke grabne dieva, s katero nastopi na festivalu nare\xc4\x8dnih popevk, in \xc5\xa1e nekaj novih skladb, pa tudi \xc5\xbee prej objavljeno Pac\'l gr na ojgn. V pesmi Tatovi nebes opozori na pohlep veletrgovcev, ki so pozidali najbolj\xc5\xa1a zemlji\xc5\xa1\xc4\x8da. Druge bolj znane skladbe z albuma so Bau\xc4\x8di, Brez nare\xc4\x8dja ni jezika in priredba ljudske Pesmi od rojstva._NEWLINE_Po kraj\xc5\xa1em premoru se decembra 2006 odlo\xc4\x8di izdati album Gnar, ki ga v celoti posname v me\xc5\xbei\xc5\xa1kem studiu Puzzle. Pesmi sta aran\xc5\xbeirala Dejan Dimec in Gorazd \xc4\x8cepin. Leta 2010 se mu uresni\xc4\x8di \xc5\xbeivljenjska \xc5\xbeelja. Peter Ore\xc5\xa1i\xc4\x8d, znani radijski voditelj in ljubitelj kantrija, ga je povabil s seboj v Nashville. Tam je Milan spoznal kitarista in producenta Charlieja Kelleyja, ki je najve\xc4\x8d pripomogel k popolnemu kantri zvoku albuma Za mu\xc5\xa1ter, na katerem so sodelovali pedal steel kitarist Mike Johnson, bobnar Mike Zimmerman, basist David Spicher in violinist Ryan Joseph. Harmoniko je v novi priredbi Pacl gr na ojgn in Hotuljski polki raztegnila Lynn Marie, Slovenka po rodu, ki \xc5\xbeivi in dela v Nashvillu. K priredbama svojih Pri zdravniku in Skurne besiede je Milan dodal \xc5\xa1e nove skladbe \xc5\xa0nel Pepi, Fran\xc4\x8dka, Koro\xc5\xa1ki swing in Tajkun ter \xc5\xa1e eno priredbo pesmi Steva Warinerja Small town girl, v prevodu Dekle z vasi. Za mu\xc5\xa1ter je naslovna pesem Mitja \xc5\xa0ipka in Albina Krajnca._NEWLINE_Aprila 2014 se ponovno poda \xc4\x8dez lu\xc5\xbeo k staremu znancu Charlie-ju Kelley-u v Nashville. Posname sedem skladb za jubilejni dvojni album "40 let Grta pa douta", ki izide oktobra istega leta.Odli\xc4\x8dni posnetki so tudi tokrat Milanov za\xc5\xa1\xc4\x8ditni znak. Pokojnim prijateljem se je poklonil v \xc4\x8dudoviti pesmi Prijateljem v spomin, poleg priredb starih skladb Je \xc5\xa1e kdo sre\xc4\x8dnej\xc5\xa1i kje, Moj dedi in Nazaj domov so na albumu \xc5\xa1e novi posnetki Grta pa douta, Zadeli ste v \xc4\x8crno in priredba Nelsonove On the road again (Spet na cesto grem). Leta 2015 je postal \xc4\x8dlan Umetni\xc5\xa1kega kluba 101 (UK101), ki mu je omogo\xc4\x8dil snemanje videospota za skladbi TIHA VODA VEJKE GRABNE DIEVA in GNAR. Za najnovej\xc5\xa1o skladbo A \xc5\xa0E \'MAM SPLOH PRAVICO so neutrudni kreatorji UK101, Tadej O\xc5\xa1lovnik, Mojca Kamnik, Alja\xc5\xbe Lipu\xc5\xa1 in Aleksander Smode videospot posneli v enem samem dnevu.'